**Katrine Dreier Andresen** (født 3. juni 1989 i Stathelle) er en norsk tidligere fotballspiller.

Karriere
--------

Katrine Andresen begynte sin fotballkarriere ved Stathelle. Etter hvert gikk hun derfra til Bamble, der som hun kombinerte med toppidrettsgymnas i Skien. Andresen markerte seg også på treninger for aldersbestemte landslag. Året etter debuterte hun på aldersbestemte landslag med en J17-kamp mot Danmark. Andresen scoret på straffe i straffesparkkonkurransen. Det ble etter hvert klart at hun var for god for fylket som aldri har hatt et lag i den øverste divisjonen for kvinner.

Andresens nye arbeidsgiver ble Kattem Idrettslag. Andresen hadde spilt mot dem i 2006, da Kattem rykket opp og Bamble ned. Som Kattem-spiller gikk hun rett inn som venstre indreløper for laget. I debutkampen ble hun til og med kåret til banens beste spiller. Imidlertid ble sesongen oppstykket delvis på grunn av en kneskade. 2008-sesongen var imidlertid en langt større suksess hva gjaldt Andresen. Etter å ha scoret to mål i første seriekamp mot Larvik, var hun en stakket stund toppscorer i Toppserien. Hun var frisk i hele sesongen, og spilte så godt at hun ble utnevnt til årets komet i en sesong som ellers besto av en kamp for å overleve. Andresens glimrende 2008-sesong ble etterfulgt av skader i oppkjøring til 2009-sesongen, da det kom fram at hun hadde overbelastning i setemuskelen. 2009-sesongen ble dermed for Andresens del i stor grad amputert på grunn av de mange skadeavbruddene.

Hun kom godt tilbake til påfølgende sesong, men lyktes ikke i å holde Kattem unna nedrykksstriden. Allerede tidlig i 2010-sesongen var hun klar over at hun skulle flytte over til Røa, men det var ikke snakk om å gjøre det før sesongslutt. Imidlertid skiftet hun mening, og meldte seg klar for Røa den 9. august.

Dreier Andresens opphold i Røa startet bra, hun debuterte borte mot Amazon Grimstad med et to minutters innhopp. Hun debuterte fra start allerede kampen etter borte mot Fløya den 29. august, og scoret Røas første mål. Andresen ble prøvd både på midtbanen og i angrep. 2011-sesongen ble imidlertid ikke like god for Dreier Andresen, som spilte relativt beskjedne 7 kamper. Etter sesongslutt valgte Katrine Dreier Andresen å flytte på seg, og hun ble Kolbotn-spiller i januar 2012.

Andresen har også spilt på futsalaget Formennj United.

Referanser
----------

1. ↑   Soccerdonna, oppført som Katrine-Dreier Andresen, Soccerdonna spiller-ID 4444[Hentet fra Wikidata]
2. ↑  Bambles supertalent kunne ikke hindre nytt tap Telemarksavisa, 3. juli 2005, hentet 10. august 2010
3. ↑  Imponerte på talentsamling Porsgrunns Dagblad, 21. november 2005, hentet 10. august 2010
4. ↑  Landslagsdebuterte med straffescoring Porsgrunns Dagblad, 15. mai 2006, hentet 10. august 2010
5. ↑  Studerer Ronaldinho[*død lenke*] – varden.no
6. ↑  Toppserien: Katrine Andresen klar for Kattem! Arkivert 9. mai 2012 hos Wayback Machine. - Kattems gamle hjemmeside
7. ↑  Unge toppseriedebutanter![*død lenke*] - Kattems hjemmeside
8. ↑  Toppscoreren fornøyd Arkivert 22. desember 2008 hos Wayback Machine. fotballmagasinet.no, den 14. april 2008, hentet 10. august 2010
9. ↑  Katrine - årets komet i toppserien[*død lenke*] - Kattems hjemmeside
10. ↑  Kattempine før seriestart - adressa.no
11. ↑  Tapte mot klubben som vil signere henne – Porsgrunns Dagblad, 17. mai 2010, hentet 10. august 2010
12. ↑  Andresen: – Ser frem til nye utfordringer adressa.no, 9. august 2010, hentet 10. august 2010
13. ↑  Sterk borteseier i nord Arkivert 9. oktober 2014 hos Wayback Machine. - dynamitegirls.no
14. ↑  Katrine Dreier Andresen fra rød til blå Arkivert 26. september 2012 hos Wayback Machine. - Kolbotns hjemmeside
15. ↑  «Formennj Uniteds hjemmeside». Arkivert fra originalen 28. september 2013. Besøkt 9. februar 2012.